Venäjän kelluva ydinvoimala Akademik Lomonosov sai Itämerellä ympäristöjärjestö Greenpeacen saattueen. Rosatom sanoi Greenpeacen veneen tulleen vaarallisen lähelle hinauksessa olevaa ydinvoimalaa, kun taas Greenpeacen mukaan sen aktivistit toimivat rauhanomaisesti.

Rosatom kertoi torstaina tiedotteessaan, että venäläiset alukset pysäyttivät yhdessä Ruotsin rannikkovartioston ja Tanskan merivoimien kanssa ydinvoimaa vastustavien aktivistien yrityksen päästä vaarallisen lähelle Akademik Lomonosovia.

Greenpeacen edustajan Jan Haverkampin mukaan kelluva ydinvoimala siirtää ydinkatastrofin uhan arktisen alueen herkille vesille.

Kelluvan ydinvoimalan hinaus Pietarista kohti Murmanskia alkoi viime viikolla. Rosatomin mukaan ydinvoimalayksikköön ladataan ydinpolttoainetta Murmanskissa.